ལུང་གཉིས་པ་ནི།དེ་ལྟར་སློབ་དཔོན་བོད་དུ་བྱོན་པ་དེའི་སྔོན་དུ་རྒྱལ་བོ་སྲོང་བཙན་སྒམ་པོའི་དུས་ནས་ཀྱང་མཚོ་སྔོན་པོ་ཡོད་དེ།ཆོས་རྒྱལ་སྒམ་པོས་བོད་དབུས་་ཀྱི་ལྗོངས་དེ་ཁྱད་ཆོས་དུ་མ་དང་ལྡན་པར་བསྔགས་པའི་གསུང་ལས།ཙ་རི་ཙ་གོང་བདེ་མཆོག་རང་བྱུང་དང་།།རྡོ་ཆུ་རིན་པོ་ཆེ་ཡང་དེ་ན་ཡོད།།ཏེ་སེའི་གངས་ལ་དགྲ་བཅོམ་ལྔ་བརྒྱ་བཞུགས།།བདུད་རྩིའི་ཆུ་ཡང་རི་བོ་དེ་ན་ཡོད།།གྱེ་རིའི་བྲག་ལ་ཡིག་འབྲུ་རང་བྱུང་དང་།།མཁའ་འགྲོའི་ཕྱག་རྒྱ་རི་བོ་དེ་ན་ཡོད།།མ་པང་མཚོ་ལ་ཀླུ་རྒྱལ་བྱང་སེམས་གནས།།ཆུ་བོ་ཡོན་ཏན་ཅན་ཡང་དེ་ན་ཡོད།།ཁྲི་བཤོས་རྒྱ་མཚོའི་ཀླུ་བློན་བྱང་ཆུབ་སེམས།།ཆུ་བོ་ཆེན་པོ་ཀུན་ལ་ཕན་པར་མཛད།།གནམ་མཚོ་ཕྱུག་མོའི་ནང་ན་བྱང་ཆུབ་སེམས།།ཐང་ལྷའི་བྲག་ལ་དགྲ་བཅོམ་ལྔ་བརྒྱ་ཡོད།།སྤུབས་མཚོའི་གླིང་ན་ཀླུ་རྒྱལ་བྱང་ཆུབ་སེམས།།ཁའུའི་གངས་ལ་དགྲ་བཅོམ་མང་པོ་ཡོད།།རི་མཐོ་ས་གཙང་གངས་རི་གཉན་གྱིས་བསྐོར།།ཞེས་པའི་ཁྲི་བཤོས་ཞེས་པ་མཚོ་སྔོན་འདི་ཡིན་ལ།།དེ་ཉིད་དེ་དུས་ནས་ཡོད་པར་དེས་ངེས་ཤེས་འདྲོང་ནུས་པས།སྔོན་གྱི་ལོ་རྒྱུས་དེ་བྲག་ཅའི་སྤུན་དུ་གྱུར་ནས་འཇའ་ཚོན་ནམ་མཁར་ཡལ་ལྟར་མ་གྱུར་རམ།དེར་ཀླུ་བློན་བྱང་ཆུབ་སེམས་དཔའ་གནས་ཞེས་པ་དང་།གཞན་དུ་ཀླུ་སྨན་མཚོ་རྒྱལ་གནས་ཞེས་ཟེར་བ་དེ་གཉིས་མི་འགལ་ལམ་སྙམ།མཚར་མཚར་སྒྱུ་མས་ཀུན་བསླུའི་སྤུན།།འགྲིག་འགྲིག་བཅོས་མའི་རྫུན་ཚིག་ལ།།མང་མང་ཕལ་བས་བདེན་བཟུང་འཁྲུལ།།གསལ་གསལ་བློ་ངོར་འུག་རྫུན་འགྲན།།ཞེས་གསུངས།